**Cieľom** dokumentu je zabezpečiť jednotný postup sprievodu klienta v mimoriadnej situácii počas vyhlásenej pandémie na Slovensku a obmedzenému pohybu osôb.

Tento postup sa týka tých klientov, ktorým bolo nariadené vyšetrenie, alebo iný lekársky výkon v odbornej ambulancii, alebo v nemocnici.

**POSTUP**

1. Vedúca opa-oše úseku, alebo ambulantná sestra telefonicky konzultuje potrebu vyšetrenia, alebo lekárskeho výkonu a požiada lekára o stanovisko. V prípade, že lekár trvá na návšteve ambulancie, alebo nemocnice, zapíše túto požiadavku do dokumentácie klienta.
2. Vedúca opa-oše úseku, alebo ambulantná sestra objedná klienta na vyšetrenie na základe elektronického výmenného lístka od obvodného lekára
3. Ak klient potrebuje zabezpečiť prevozovú sanitku na vyšetrenie, zabezpečí ju vedúca opa-oše úseku, alebo ambulantná sestra. Nahlási prepravnej službe či ide o klienta so sprievodom alebo bez sprievodu. Zároveň nahlási či sa jedná o klienta chodiaceho, sediaceho alebo ležiaceho. Ak sa sestre nepodarí získať prevozovú sanitku, objedná sa taxík.
4. Ambulantná sestra alebo službukonajúca sestra pripraví podklady k vyšetreniu a to obvykle preukaz poistenca zdravotnej poisťovne, zdravotnú dokumentáciu na základe požiadavky lekára, výmenný lístok a pod.
5. Vedúca opa-oše úseku v splupráci s koordinátorom opatrovateliek na základe posúdenia zdravotného stavu vyberie vhodný sprievod pre klienta. Ak uzná, že je potrebný sprievod dvoch pracovníkov, určí dvoch pracovníkov.
6. Ambulantná sestra alebo službukonajúca sestra poučí najskôr sprievod s možnými komplikáciami pri prevoze, ako aj o potrebe dodržiavania prísnych preventívnych opatrení z dôvodu rizika nákazy koronavírusom v ambulancii, alebo v nemocnici.

* Sprievod dostane na cestu ochranné rúško a jednorazové rukavice pre seba, pre klienta a náhradnú sadu, ak by došlo k strate, alebo k poškodeniu napríklad pri agresívnom správaní klienta, alebo zmätenému správaní sa klienta, respektíve pre nutnosť výmeny z dôvodu dlhého času používania ochranného rúška.
* Pred odchodom poučí službukonajúca sestra alebo koordinátor opatrovateliek samotného klienta o mimoriadnej situácii a potrebe dodržiavania prísnych preventívnych opatrení a dezinfekcie z dôvodu rizika nákazy koronavírusom počas cesty a v zdravotníckom zariadení.

1. Ambulantná alebo službukonajúca sestra oboznámi zamestnanca, ktorý bude vykonávať sprievod s inštrukciami, ktoré dostala od lekára, alebo nemocnice, s časom a s adresou. Upozorní na potrebu zabezpečenia pitného režimu.
2. Sprievod si prevezme so sebou telefón a pripravenú príručnú batožinu (taška, ruksak a pod.), ktorú hlavná sestra ešte pred odchodom skontroluje. Ruksak obsahuje:

* Dezinfekčný prostriedok na ruky s alkoholom
* Zošit a pero
* Balená voda 2 x 500 ml
* Hygienické vreckovky obyčajné (počet kusov)
* Hygienické vreckovky vlhčené
* Uterák
* Inkontinenčné pomôcky (plienka, nohavičky, vložky) ak sú potrebné
* Vrecko na vracanie

1. Sprevádzajúci zamestnanec pred nástupom do vozidla vydezinfikuje jeho priestory.
2. Sprevádzajúci zamestnanec nasadí klientovi rúško ešte v zariadení- Sprievod vykonáva tak, aby sa obmedzilo stretnutie s cudzími ľuďmi. Preto dodržiava odstup spolu s klientom na dva metre a dezinfikuje podľa potreby ruky sebe aj klientovi. Situáciu počas cesty aj v samotnom zdravotníckom zariadení vyhodnocuje a prijíma operatívne rozhodnutia. S klientom udržiava príjemnú komunikáciu. V prípade zmeny zdravotného stavu, alebo nepredvídanej udalosti sa telefonicky spojí so sestrou. Ak je to potrebné urobí si poznámky.
3. Po návrate zo zdravotníckeho zariadenia rúško, ako aj jednorazové rukavice ešte pred vchodom do zariadenia vloží do igelitového vrecúška a podľa určeného postupu, na vrátnici si obaja dezinfikujú ruky. Nasadí si nové rúško. Na izbe klienta zamestnanec vykoná dekontamináciu oblečenia klienta, nechá klienta si umyť ruky  a prezlečie klienta do čistých šiat.
4. Zamestnanec podá ústne aj písomne hlásenie o sprievode vedúcej opa-oše úseku, ambulantnej sestre, alebo sestre, ktorá má službu.
5. Klientov zdravotný stav je v nasledujúcich dňoch sledovaný vo zvýšenej miere.